**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

### Д О К Л А Д

**ОТ**

**НЕНО ДИМОВ - МИНИСТЪР НА ОКОЛНАТА СРЕДА И ВОДИТЕ**

**Относно: проект на Национална програма за опазване, устойчиво ползване и възстановяване функциите на почвите (2019 – 2028 г.).**

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на Вашето внимание проект на ***Национална програма за опазване, устойчиво ползване и възстановяване функциите на почвите (2019 – 2028 г.).***

Проектът на Национална програма за опазване, устойчиво ползване и възстановяване функциите на почвите (2019 – 2028 г.) (НПОУПВФП) е разработен в съответствие с чл. 24, ал. 1 от Закона за почвите, обн. ДВ. бр.89 от 6 ноември 2007г., изм. и доп. ДВ. бр.98 от 27 ноември 2018г. Проектът на Национална програма за опазване, устойчиво ползване и възстановяване на функциите на почвите (2019 – 2028 г.) е разработен за 10-годишен период и съдържа петгодишен план за действие в съответствие с изискванията на чл. 24, ал. 3 т. 5 от Закона за почвите. Програмата представлява рамка за местните власти при прилагане на политиката за опазване, устойчиво ползване и възстановяване функциите на почвите на областно и общинско ниво.

Проектът на програмата цели обезпечаване опазването на почвите от ерозия, вкисляване, засоляване, уплътняване, намаляване на почвеното органично вещество, замърсяване, запечатване, свлачища, осигуряване устойчиво ползване, запазване за бъдещите поколения и осигуряване при необходимост възстановяване на земите и функциите на почвите.

**Национална програма за опазване, устойчиво ползване и възстановяване на функциите на почвите (2019 – 2028 г.)** съдържа следните части:

* Основни изводи от анализа на състоянието на почвите
* Анализ на състоянието и развитието на инструментите за прилагане на екологичната политика в областта на почвите
* Анализ на информационната обезпеченост
* Анализ на институционалния капацитет в сферата на опазване и устойчиво ползване на почвите
* SWOT анализ
* Стратегически цели
* План за действие
* Схема за организация, наблюдение и отчитане изпълнението на плана за действие

Основните изводи за състоянието на почвите са направени въз основа на преглед на основните заплахи за нарушаване на функциите на почвите, дефинирани в Закона за почвите, а именно: ерозия, вкисляване, засоляване, уплътняване, намаляване на почвеното органично вещество, замърсяване, запечатване и свлачища. Направен е извода, че най-сериозна заплаха за деградацията на почвите в България е ерозията, което произтича от природните дадености, начинът на земеползване, обработката на почвата, несъобразена с нейните специфични характеристики, технологията да отглеждане на земеделските култури, прилагане на необосновани сеитбообръщения и противоерозионни мероприятия. Около 85 % от почвите в страната са засегнати от процеси на ерозия, а около 30 % от тях са подложени на ветрова ерозия.

Анализите са изготвени на базата на последни актуални данни, които са илюстрирани с таблици и схеми. Изготвеният SWOT анализ е база за формулиране на стратегически цели, които страната следва да изпълнява през следващите години с цел опазване, устойчиво ползване и възстановяване на функциите на почвите. Формулираната главна стратегическа цел е: „Устойчиво ползване на земите, осигуряващо високо равнище на съхраняване функциите на почвите, висока продуктивност, поддържане на екосистемите и благоденствие на обществото“.

Следните стратегически цели следва да доведат до постигане на генералната стратегическа цел:

Цел 1: Подобряване на административния капацитет, правните инструменти по прилагане на екологичното законодателство и информационната обезпеченост с цел устойчиво управление на почвите.

Цел 2: Предотвратяване възникване на деградационни процеси, възстановяване и съхраняване функциите на почвите.

Цел 3: Устойчиво управление на почвите като природен ресурс и екологосъобразно земеползване.

Цел 4: Ангажиране на обществеността в процесите по управление, устойчиво ползване и опазване на почвите.

В страната няма приета цялостна стратегия по опазване, устойчиво ползване и възстановяване на увредените почви. Ето защо изпълнението на НПОУПВФП и мерките, заложени в Плана за действие имат ключова роля за практическо приложение на политиката по почвите, тъй като дефинира конкретни цели и мерки за тяхното опазване, както на национално, така и на регионално ниво, обществени организации и гражданите в страната.

Изпълнението на програмата с мерки ще осигури минимизиране и, където е възможно, предотвратяване на вредното въздействие на деградационните процеси върху почвите, възстановяване на увредените и нарушени почви и тяхното устойчиво управление, съответстващо на европейските и национални нормативни документи.

Направени са прогнозни финансови разчети за необходимите инвестиции за постигане целите на НПОУПВФП, като е взето предвид предварителното индикативно разпределение на средствата по Оперативна програма „Околна среда 2014 – 2020 г.“ Национална приоритетна рамка за действие (НПРД), Програма за развитие на селските райони (ПРСР) за програмен период 2014-2020 г. Основен източник на средства в областта на опазването и съхранението на почвените ресурси и устойчивото им управление се явява Оперативна Програма за развитие на селските райони (ПРСР) на МЗХГ. За достигане на планираните цели на НПОУПВФП източник на средства могат да бъдат и Оперативна програма за развитие на човешките ресурси 2014-2020 г., Програми за териториално сътрудничество, Наука и образование за интелигентен растеж (НОИР) 2014-2020 г., Оперативна програма иновация и конкурентоспособност (ОПИК), Оперативна програма развитие на регионите (ОПРР), Държавен бюджет (ДБ), Общински бюджети, в това число - част от местните приходи от глоби и санкции по Закона за опазване на околната среда и свързаните с него общински наредби, донорски организации и бизнес.

За предложения проект на Решение е изготвена финансова обосновка, съгласно изискванията на Приложение №2.2 към чл.35, ал.1, т.4, буква "б" от Устройствения правилник на Министерския съвет и на неговата администрация.

Проекта на Национална програма за опазване, устойчиво ползване и възстановяване на функциите на почвите (2019 – 2028 г.) подлежи на задължителна екологична оценка по реда на глава шеста от Закона за опазване на околната среда. На основание чл. 15, т. 2 от Наредбата за условията и реда за извършване на екологична оценка на планове и програми на 18.01.2019 г. е постановено Решение № ЕО-2/2019 г. на Министъра на околната среда и водите – да не се извършва екологична оценка.

В изпълнение на чл. 26, ал. 2 от Закона за нормативните актове, проектът на Национална програма за опазване, устойчиво ползване и възстановяване функциите на почвите (2019 – 2028 г.) и проектът на доклад са публикувани на интернет страницата на МОСВ и на портала за обществени консултации.

Проектът на НПОУПВФП не транспонира европейско законодателство и по тази причина не се налага изготвянето на справка за съответствие с европейското право.

Проектът на Национална програма за опазване, устойчиво ползване и възстановяване на функциите на почвите (2019 – 2028 г.) е съгласуван в съответствие с чл. 32, ал. 1 и ал. 5 от Устройствения правилник на Министерския съвет и на неговата администрация. От министерствата са получени становища, които са отразени в текста на НПОУПВФП.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 24, ал. 1 от Закона за почвите и чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да одобри проекта на Решение за одобряване наНационална програма за опазване, устойчиво ползване и възстановяване на функциите на почвите (2019 – 2028 г.).

**НЕНО ДИМОВ**

*Министър на околната среда и водите*